En betjent fra Nordjyllands Politi har haft så travlt med sin mobiltelefon, at han nu risikerer at blive straffet. Først var det en enkelt kvinde, der klagede over et stort antal lumre og nærgående sms-beskeder. Men nu har flere kvinder kunnet fortælle om noget lignende, skriver eb.dk. - Det har gjort, at vi nu har valgt at sigte ham, siger statsadvokat Kirsten Dyrman. Sigtelsen drejer sig om embedsmisbrug - han beskyldes altså for at have udnyttet sin position i politiet til helt uvedkommende formål. Men politiassistenten nægter sig skyldig. Det første offer for betjentens tilbøjelighed til at sende lumre beskeder er en kvinde, hvis kæreste er medlem af Hells Angels. Mens manden sad fængslet, fik kvinden sms-beskeder fra betjenten, der blandt andet uopfordret sendte et billede af sit lem. Ifølge eb.dk fik kvinden langt over 100 beskeder fra den ivrige betjent, der angiveligt både sendte fra sin tjenestemobil og en anden telefon.

Opsummering:
Statsadvokat har rejst sigtelse mod betjent, der beskyldes for at have generet flere kvinder med sex-beskeder.